Diari Oficial de la Generalitat Valenciana


Sumari del DOGV 5412, del 21-12-2006 (2006/14218)

ORDE de 4 de desembre de 2006, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic.
------------------------------------------------------------------------------------------------------------------------------------------------------------------------

### Dades del document

Número de DOGV
:   5412

Data del DOGV
:   21-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14897


Data del document
:   04-12-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * sector agrari
    * ajuda pública
    * agricultor
    * petita i mitjana empresa
    * regió desfavorida
    * suport econòmic
    * explotació agrària
    * ajuda a l'agricultura

ORDE de 4 de desembre de 2006, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic. [2006/F14555]  
L'activitat ramadera de la Comunitat Valenciana va patir una important transformació en els anys compresos entre les dècades seixanta i huitanta del segle passat, com a conseqüència de la intensificació dels sistemes de producció. Es van construir granges en emplaçaments allunyats dels nuclis urbans, amb coneixement de les autoritats locals, però no sempre amb llicència d'activitat.  
Transcorreguts diversos anys, els nuclis urbans de molts municipis han crescut de forma important. Algunes zones considerades superfície agrícola han passat a tindre la consideració d'àrees de servicis i, fins i tot, urbanitzacions. Tot això, ha portat a algunes granges a una situació en què resulta difícil continuar amb l'exercici de la producció. Fins i tot, en alguns casos, quan es desitja regularitzar administrativament l'activitat, no és possible disposar de llicència municipal. En estes circumstàncies pareix convenient plantejar un trasllat de les instal·lacions cap a altres territoris on s'autoritze l'activitat. D'altra banda, resulta d'interés per a fomentar el desenrotllament de les àrees d'interior de la Comunitat Valenciana potenciar l'assentament de granges en termes municipals que tinguen la consideració de zones desfavorides.  
La Llei 6/2003, de 4 de març, de Ramaderia de la Comunitat Valenciana, va determinar les condicions d'assentament de les explotacions ramaderes en relació amb els nuclis urbans i amb altres granges de la mateixa espècie. També va establir un procediment que permet l'exercici de l'activitat pecuària en les instal·lacions que tinguen limitat l'accés a la llicència municipal d'activitat, de forma transitòria, en tant es busquen nous emplaçaments. L'esmentada llei preveu, així mateix, la publicació d'una línia d'ajudes per al trasllat de les explotacions ramaderes des d'ubicacions prohibides per la normativa urbanística a emplaçaments autoritzats.  
La Conselleria d'Agricultura, Pesca i Alimentació, conscient de les dificultats per a abordar el trasllat de les explotacions pels ramaders va establir el passat exercici unes ajudes per a donar suport a les inversions necessàries, emmarcades en el Pla Estratègic de la Conselleria i en la Llei de Ramaderia. Ho va fer recollint un nivell de suport públic que se situa en el marc permés pel Reglament 1/2004, de la Comissió, de 23 de desembre de 2003, sobre l'aplicació dels articles 87 i 88 del Tractat CE a les ajudes estatals per a les xicotetes i mitjanes empreses dedicades a producció, transformació i comercialització de productes agraris (DOCE 03.01.2004), per la qual cosa segons aquell queden exemptes de notificació.   
La present orde s'adaptarà als requisits establits en l'esmentat Reglament 1/2004, i al que la substituïsca.  
Estes ajudes tenen com a objecte finançar als titulars d'explotacions ramaderes que ho sol·liciten el trasllat dels edificis i instal·lacions que constituïxen les seues explotacions per motiu d'interés públic. Vista l'experiència adquirida en la tramitació d'estes ajudes es considera necessari abordar una nova convocatòria d'estes introduint les modificacions necessàries per a aconseguir un perfeccionament de la gestió i un adequat repartiment dels recursos disponibles.  
Per tot això, a proposta del director general d'Investigació, Desenrotllament i Innovació Agropecuària,  
ORDENE  
Article 1  
S'establixen, com a annex a la present disposició, les bases reguladores de la línia de la Conselleria d'Agricultura, Pesca i Alimentació, per la qual s'establixen ajudes per als titulars d'explotacions ramaderes que hagen de traslladar les seues instal·lacions per motius d'interés públic.  
Article 2  
Es convoquen, per a l'exercici 2007, les ajudes a què fa referència l'article primer.  
DISPOSICIONS ADDICIONALS  
Primera  
Les ajudes regulades en la present orde es concediran a càrrec de l'aplicació pressupostària 09.13.84.6726.177.12, línia T3090. La dotació pressupostària per a la resolució d'expedients de la convocatòria de l'exercici 2007, és la següent:  
Exercici 2007, amb una dotació pressupostària de 300.000,00 euros.  
Exercici 2008, amb una dotació pressupostària d'1.260.000,00 euros.  
Exercici 2009, amb una dotació pressupostària d'1.350.000,00 euros.  
Exercici 2010, amb una dotació pressupostària d'1.260.000,00 euros.  
Segons disposa l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gastos, la concessió de les ajudes estarà condicionada a l'existència en els pressupostos corresponents de crèdit adequat i suficient per a això.   
Segons esta orde tots els actes dictats en els expedients de gasto anticipat s'entendran condicionats al fet que, al dictar les resolucions de concessió definitiva subsistisquen les mateixes circumstàncies de dret i fet, existents en el moment en què van ser produïts aquells actes.  
Segona  
El termini de presentació de sol·licituds, en l'exercici 2007, serà de 30 dies naturals a partir de la publicació de la present orde.  
DISPOSICIÓ DEROGATÒRIA  
Queda derogada l'Orde de 12 de desembre de 2005, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic.  
DISPOSICIONS FINALS  
Primera  
Es delega en el director general d'Investigació, Desenrotllament i Innovació Agropecuària la concessió i denegació de les ajudes previstes en esta orde.  
Segona  
Es faculta el director general d'Investigació, Desenrotllament i Innovació Agropecuària per a dictar les disposicions necessàries per al desplegament i compliment d'esta orde.  
Tercera  
La present norma entrarà en vigor l'endemà de la publicació en el Diari Oficial de la Generalitat.  
València, 4 de desembre de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX I  
Bases reguladores de la línia d'ajudes a titulars d'explotacions ramaderes de la Comunitat Valenciana que hagen de traslladar les seues instal·lacions per motius d'interés públic  
Apartat primer. Objecte de l'ajuda   
S'establix una línia d'ajudes per als titulars d'explotacions ramaderes de la Comunitat Valenciana amb la finalitat de traslladar les instal·lacions dedicades a l'allotjament i albergatge dels animals i els equips allotjats en estes, que siguen aprofitables, a altres llocs d'assentament dins del territori de la Comunitat Valenciana, per motius d'interés públic.  
Tindrà la consideració de motiu d'interés públic, a l'efecte d'esta orde, el compliment de les condicions establides en l'article 53 de la Llei 6/2003, de 4 de març, de Ramaderia de la Comunitat Valenciana.  
Apartat segon. Beneficiaris  
Podran ser beneficiaris de les ajudes aquells titulars d'explotacions ramaderes, persones físiques o jurídiques, xicotetes i mitjanes empreses, així com les comunitats de béns o qualsevol altre tipus d'unitat econòmica o patrimoni separat que, fins i tot, no tenint personalitat jurídica, puguen dur a terme els projectes, activitats o comportaments o es troben en la situació que motiva la concessió de la subvenció, inscrites en el Registre d'Explotacions Ramaderes de la Comunitat Valenciana creat per la Llei 6/2003, de 4 de març, de Ramaderia de la Comunitat Valenciana, que ho sol·liciten.   
Apartat tercer. Condicions de la inversió a subvencionar  
Se subvencionaran els trasllats d'explotacions ramaderes pels motius d'interés públic apuntats en l'apartat primer sempre que complisquen les condicions següents:  
. Les instal·lacions a desmantellar han d'estar ubicades en zones no permeses per l'article 53 de la Llei de Ramaderia de la Comunitat Valenciana.  
. Les explotacions hauran de ser viables econòmicament. Seran considerades econòmicament viables quan tinguen una dimensió de 0,50 unitats de treball agrari com a mínim.  
. El titular de l'explotació acreditarà l'existència d'eixides comercials a la producció que serà objecte d'ajuda en cas de nous productes o increment de la capacitat productiva.  
. Les instal·lacions a desmantellar hauran de tindre una antiguitat mínima de 10 anys, existint constància d'això en La Llista d'Explotacions Ramaderes creada per Decret 76/1995 o en el Registre d'Explotacions Ramaderes creat a l'empara de la Llei 6/2003, de 4 de març, de Ramaderia de la Comunitat Valenciana.  
. Les esmentades explotacions en data sol·licitud de l'ajuda, hauran d'estar en situació d'actiu.  
. Les instal·lacions antigues i les noves a construir hauran d'estar ubicades en territori de la Comunitat Valenciana i inscrites en l'esmentat Registre d'Explotacions Ramaderes creat a l'empara de la Llei de Ramaderia de la Comunitat Valenciana.  
. Les instal·lacions noves s'hauran de construir complint les condicions tècniques recollides en l'article 55 de la Llei de Ramaderia de la Comunitat Valenciana i en la normativa d'aplicació segons l'espècie animal de què es tracte.  
. Les instal·lacions antigues hauran de ser clausurades de forma obligatòria i amb caràcter definitiu quan, després d'haver donat d'alta la nova instal·lació en el Registre d'Explotacions Ramaderes, es finalitze el trasllat de l'explotació en la seua totalitat.  
. Els titulars de les explotacions ramaderes que resulten beneficiaris de les ajudes al trasllat de granges hauran de destinar les noves instal·lacions i equips, la construcció i dotació de les quals haja sigut finançada a càrrec d'esta línia d'ajudes, a l'exercici actiu de l'activitat ramadera durant un període mínim de 6 anys. L'Administració efectuarà cada 2 anys els controls necessaris per a la comprovació del compliment de l'esmentada obligació de destinació.  
. Als efectes del càlcul de l'ajuda, en cap cas es valorarà el sòl com bé immoble.   
Apartat quart. Import de les ajudes i límits pressupostaris  
El percentatge d'ajuda pública, d'acord amb l'article 6 del Reglament 1/2004, serà el següent:  
. En els casos en què el trasllat consistisca senzillament a desmantellar, traslladar pròpiament i erigir de nou les instal·lacions existents en la nova ubicació: el 80% dels costos reals de trasllat.  
S'entendrà que s'ha realitzat estrictament un trasllat quan el valor, a l'efecte de capacitat de producció i condicions tècniques d'obtenció d'esta, coincidisquen en l'explotació desmantellada i nova.  
. En els casos en què el trasllat produïsca que l'agricultor gaudisca d'una modernització de les instal·lacions o d'un increment de la capacitat de producció:  
· El 80% dels costos reals del trasllat de les instal·lacions, tal com s'indica en el punt anterior.  
· El 30% dels projectes de nova inversió, o el 40% quan la nova explotació se situe en zones desfavorides, conforme els requisits i condicions establits en l'Orde de 28 de novembre de 2006, de la Conselleria d'Agricultura, Pesca i alimentació, per la qual s'establixen ajudes a la inversió en explotacions ramaderes.   
Estos percentatges s'incrementaran en 5 punts percentuals en el cas que les inversions estiguen promogudes per jóvens agricultors.  
El volum màxim d'inversió objecte d'ajuda per expedient no podrà superar la quantitat resultant de multiplicar l'import assenyalat en l'annex II per a l'espècie zootècnica de què es tracte per la capacitat de l'explotació que conste en el Registre d'Explotacions Ramaderes a data de l'últim dia de presentació de sol·licituds. En el cas de sol·licituds que prevegen increments de capacitat, segons el que disposa l'Orde de 28 de novembre de 2006, per la qual s'establixen ajudes a la inversió en explotacions ramaderes, el volum màxim d'inversió objecte d'ajuda, serà el resultant de multiplicar la capacitat de l'explotació més l'increment de capacitat previst, per l'import assenyalat en l'annex II per a l'espècie zootècnica de què es tracte.   
En qualsevol cas el volum màxim d'inversió objecte d'ajuda per expedient no podrà superar la quantitat de 2.000.000 euros.   
No obstant, en el cas que no existiren fons disponibles en alguna de les anualitats per a atendre totes les sol·licituds amb pressupost previst en les esmentades anualitats, l'òrgan instructor podrà assignar l'esmentat pressupost a l'anualitat amb disponibilitat de crèdit, previ tràmit d'audiència a l'interessat.   
Anualment es fixaran els imports globals màxims pels quals es podran concedir estes ajudes i les línies dels pressupostos generals de la Generalitat Valenciana a què es carregarà cada grup d'ajudes.  
En compliment d'allò que establix l'article 29 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Publica de la Generalitat Valenciana, la quantitat global del gasto que s'impute a cada un dels exercicis futurs no podrà excedir la quantitat que resulte d'aplicar al crèdit globalitzat de l'any en què l'operació es comprometa, els següents percentatges; en l'exercici immediat següent, el 70%; en el segon exercici, el 60% i en el tercer el 50%.  
Si el conjunt de les ajudes sol·licitades superara els fons disponibles, es tindran en compte els següents criteris de preferència:  
. Explotacions que es troben situades dins de nucli urbà. 30 punts.   
. Explotacions que es troben situades en un radi d'1 km al voltant de: zona urbana, polígons industrials, urbanitzacions o llocs densament poblats. 20 punts  
. Explotacions que realitzen el trasllat per a instal·lar-se en una zona desfavorida. 15 punts.  
. Explotacions els titulars de les quals siguen jóvens agricultors, entenent-se com a tals els majors de 18 anys i menors de 40 anys. 10 punts.  
. Explotacions associatives. 5 punts.  
. Explotacions prioritàries. 10 punts.  
. Explotacions qualificades sanitàriament. 5 punts.  
. Formació del titular de l'explotació impartida per la Conselleria d'Agricultura, Pesca i Alimentació en matèria de ramaderia. 10 punts (es comptabilitzarà 1 punt per cada 15 hores lectives, fins a un màxim de 10).  
La puntuació continguda en els dos primers punts és incompatible.  
Si ordenades les sol·licituds segons l'anterior priorització no existiren fons disponibles per al mateix nivell de puntuació, tindran preferència en l'adjudicació aquelles empreses que acrediten, amb anterioritat a la publicació de la norma per la qual es regulen les ajudes o subvencions, ocupar major percentatge de treballadors discapacitats en relació amb les respectives plantilles d'estes, o bé es comprometen a contractar un percentatge major de treballadors discapacitats durant l'àmbit temporal de l'ajuda o subvenció. Si efectuada esta classificació, no existiren fons suficients per a un grup de sol·licituds, estes s'ordenaran segons la data de registre d'entrada. En cas d'empat, s'ordenaran les sol·licituds segons el nombre d'animals afectats pel programa, atenent-se en primer lloc les sol·licituds a què afecte un major nombre d'unitats de bestiar major, segons les dades que consten en els registres oficials en data últim dia de presentació de sol·licituds de l'exercici en què se sol·licita l'ajuda i les equivalències establides en l'annex III.  
Apartat quint. Presentació de sol·licituds  
Les sol·licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, dirigida al director general d'Investigació, Desenrotllament i Innovació Agropecuària de la Conselleria d'Agricultura, Pesca i Alimentació.   
Les esmentades instàncies es podran presentar en qualsevol de les oficines de la Conselleria d'Agricultura, Pesca i Alimentació de la Comunitat Valenciana, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini de presentació que s'establisca en cada convocatòria anual.  
La sol·licitud es registrarà amb anterioritat a l'inici de l'execució de les obres per a les quals se sol·licita l'ajuda.   
En esta s'inclouran el nom i raó social del titular de l'explotació ramadera sol·licitant, així com una descripció del pla d'inversió previst. S'acompanyarà de la documentació següent:  
. Fotocòpia compulsada del DNI, NIF o CIF dels sol·licitants, així com de la seua personalitat jurídica.  
. Acreditació de representativitat, si escau.  
. Fotocòpia compulsada dels fulls L, I i B del Llibre d'Explotació actualitzats.  
. Una memòria en què justificaran la necessitat de realitzar el trasllat de les instal·lacions de la seua explotació o unitat de producció conforme a l'apartat u d'esta orde.  
. Certificat de l'ajuntament del fet que l'emplaçament de l'explotació es troba en alguna de les circumstàncies prohibides de l'article 53 de la Llei de Ramaderia de la Comunitat Valenciana.  
. Informe urbanístic sobre l'adequació dels terrenys on es vaja a instal·lar l'activitat.  
. Una memòria detallada del programa d'inversions realitzada per un tècnic competent que incloga:  
· Una descripció de les instal·lacions i equips de les granges antigues, amb la seua capacitat de producció, condicions tècniques i la seua valoració econòmica.  
· Una descripció de les instal·lacions i equips de les granges noves, amb la seua capacitat de producció i condicions tècniques. Es farà especial referència a les infraestructures i equips nous que, si és el cas, s'instal·laran.   
· Estudi de la viabilitat econòmica de l'explotació i acreditació, si escau, de l'eixida comercial de l'augment de la producció o dels nous productes que se subvencionen. Per a això, caldrà ajustar-se al que disposa l'Orde de 28 de novembre de 2006, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes.  
· Una valoració econòmica detallada del cost de les instal·lacions a construir, equipament i/o modernització de les instal·lacions, així com de les inversions que suposen un augment de la capacitat productiva. A estos efectes, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten. L'elecció entre les ofertes presentades es realitzarà conforme a criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.  
· Per a la valoració dels béns immobles, serà necessari aportar un certificat elaborat per un taxador independent qualificat.  
· Un calendari d'execució de les obres a realitzar com a màxim durant quatre exercicis pressupostaris, a comptar des de l'exercici corresponent a la data de la resolució de l'ajuda i amb els límits de justificació de les inversions que s'establixen en esta orde. En cas de realitzar-se les obres en més d'un exercici pressupostari la inversió mínima a realitzar en cada un dels anys considerats serà del 20% de la inversió total, excepte en el primer any. En l'esmentat calendari, hauran de quedar clarament detallades les inversions a realitzar per al trasllat pròpiament dit i les inversions a realitzar dins del concepte de modernització. No obstant, per als casos en què no existiren fons disponibles per a atendre les sol·licituds segons les anualitats presentades en el calendari d'execució, el percentatge mínim del 20% de la inversió anteriorment assenyalat no es tindrà en compte.  
. Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què s'han d'efectuar els pagaments, en el cas d'altes, baixes o modificacions de les dades que estan en el sistema d'informació comptable de la Generalitat.  
. Documentació que acredite el compliment de cada un dels criteris de preferència assenyalats en l'apartat quart que siguen aplicables al sol·licitant.  
. Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
· Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.  
Apartat sext. Procediment de concessió  
La instrucció del procediment de concessió de subvencions i l'emissió de la proposta de resolució correspon al Servici de Tecnologia Ramadera de la Conselleria d'Agricultura, Pesca i Alimentació que realitzarà d'ofici totes les actuacions que estime necessàries per a la determinació, coneixement i comprovació de les dades en virtut dels quals s'ha de formular la proposta de resolució, i que remetrà a l'òrgan col·legiat un informe d'avaluació de les sol·licituds.  
En vista de l'informe d'avaluació, l'òrgan col·legiat realitzarà la proposta de concessió de les ajudes. L'esmentat òrgan col·legiat estarà integrat per 3 membres: el cap de Servici de Producció i Sanitat Animal, el cap del Servici de Tecnologia Ramadera i el cap de Secció de Foment Ramader.  
En vista de la documentació aportada, incloent l'acta dels servicis veterinaris i la proposta del cap del Servici de Tecnologia Ramadera, el conseller d'Agricultura, Pesca i Alimentació resoldrà la concessió d'estes ajudes d'acord amb el procediment previst en l'apartat quart. La resolució inclourà:  
. La concessió o denegació expressa de la subvenció, amb els terminis que s'atorguen per a executar les inversions, que s'ajustaran al calendari del pla d'inversió presentat pel sol·licitant i que no podrà ser superior a quatre exercicis pressupostaris.  
. La distribució de les ajudes per anualitats, i s'exigirà la realització de com a mínim un 20% d'inversió en cada un dels exercicis econòmics per als quals es concedixen les ajudes, excepte en el primer any i en el supòsit de no-existència de disponibilitat pressupostària per a alguna anualitat, de conformitat amb allò que s'ha exposat en l'apartat quart.  
. L'exigència de presentar en un termini de tres mesos:   
· Projecte tècnic d'inversió, quan així ho exigisca la normativa vigent.  
· Sol·licitud de llicència d'obres degudament registrada.  
· Acreditació de disponibilitat dels terrenys, bé per mitjà d'escriptura pública de contracte de compravenda, bé per mitjà de contracte d'arrendament després de la liquidació de l'impost de transmissions patrimonials. L'esmentat contracte d'arrendament haurà de tindre una duració mínima de 10 anys.  
La no-presentació en el termini de tres mesos dels documents especificats en el tercer punt del paràgraf anterior, comportarà la pèrdua de l'ajuda.  
El termini màxim per a resoldre i notificar la resolució del procediment no podrà excedir de sis mesos des de la publicació de la convocatòria en el Diari Oficial de la Generalitat. La falta de resolució expressa en l'esmentat termini tindrà efecte desestimatori.  
Apartat sèptim. Realització de la inversió, procediment de control i pagament de les ajudes  
Les inversions i reformes seran realitzades i justificades davant de l'administració fins al dia 15 d'octubre de cada exercici pressupostari per al qual haja sigut concedida la subvenció de trasllat, per mitjà de compte o certificació justificativa, adjuntant les factures de tercers corresponents a estes, així com els seus justificants bancaris de pagament.   
La presentació dels anteriors documents es realitzarà a les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Una vegada finalitzat el trasllat de les instal·lacions de l'explotació ramadera en la seua totalitat, l'interessat haurà d'aportar una comunicació de finalització de la inversió, junt amb les factures de tercers pendents d'eixe exercici i els seus justificants bancaris de pagament.   
Així mateix, s'haurà d'aportar la llicència d'obertura de la nova activitat. En el cas que esta llicència tinga caràcter provisional, la llicència d'obertura definitiva s'aportarà en el termini màxim de 2 mesos després de la seua concessió.  
L'explotació d'origen haurà de donar-se de baixa en el Registre d'Explotacions Ramaderes i es registrarà, al seu torn, l'alta de la nova explotació.  
En vista dels justificants aportats l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
Els servicis veterinaris de la Conselleria d'Agricultura, Pesca i Alimentació duran a terme una inspecció en totes les explotacions sol·licitants per a comprovar el compliment de les condicions exigides a estes en la present orde.  
Apartat octau. Procediment de pagament parcial  
En totes les ajudes esmentades en esta orde, es podran realitzar pagaments fraccionats parcials, amb justificació prèvia de la realització de la corresponent inversió, fins a un màxim del 60% de la subvenció total concedida per a eixe exercici.  
La justificació es realitzarà per mitjà de la presentació de les corresponents certificacions i conforme a l'apartat sèptim d'esta orde.  
Apartat nové. Incompatibilitat de les ajudes  
La percepció de les ajudes previstes en estes bases reguladores per a la realització de trasllats de granges és incompatible amb qualsevol altra ajuda de l'administració destinada a la mateixa finalitat i, en concret, amb les establides en el Reial Decret 613/2001.  
Apartat deu. Reintegrament de quantitats indegudament percebudes  
Segons establix l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí contemplats.  
Quan la falta de justificació del gasto subvencionable siga parcial, el reintegrament de la subvenció serà el que corresponga als esmentats gastos no justificats, sempre que el compliment de la subvenció s'aproxime de forma significativa a la satisfacció dels compromisos adquirits.   
El procediment de reintegrament de les quantitats percebudes es regirà per allò que establix el títol II, de la Llei 38/2003, de 17 de novembre, General de Subvencions i en les disposicions generals sobre procediments administratius contingudes en el títol VI, de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat onze. Revisió  
Tota alteració de les condicions tingudes en compte per a la concessió de l'ajuda o subvenció i, en tot cas, la seua obtenció incompatible, a la qual es referix l'apartat nové, podrà donar lloc a la modificació de la resolució de concessió.  
Apartat dotze. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'estos, s'aplicarà la Llei 38/2003, de 17 de novembre, General de Subvencions i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
ANNEX II  
Modulació de l'ajuda concedida per espècies  
Per al càlcul de la modulació es tindran en compte les dades que estan en els registres oficials en data d'últim dia de termini de presentació de sol·licituds.  
1. Boví  
1.1 Orientació llet: 3.000 €/plaça.  
1.2 Menjadora: 240 €/plaça.  
2. Oví/Caprí  
2.1 Orientació carn: 200 €/plaça d'ovella/cabra reproductora.  
2.2 Orientació llet: 250 €/plaça d'ovella/cabra reproductora.  
3. Porcí  
3.1 Cicle tancat: 1700 €/plaça de bacona.  
3.2 Menjadora: 160€/plaça.  
4. Avícola  
4.1 Ponedores: 7,65 €/plaça.  
4.2 Broilers: 170 €/m².  
4.3 Recria: 193 €/ m².  
5. Cunícola: 280 €/plaça de gàbia-niu.  
En el cas de sol·licituds de trasllat d'explotacions d'altres espècies o orientacions zootècniques diferents de les establides en el present annex, seran estudiades individualment per part de l'òrgan d'instrucció.  
ANNEX III  
Equivalència d'unitats de bestiar major, segons espècies  
Bestiar Edat UBM  
Boví Animal <12 mesos 0,60  
Boví Animal >12 mesos 1,00  
Oví/caprí Reproductors 0,15  
Oví/caprí Engreixament 0,05  
Equí Reproductor 1,00  
Equí Engreixament 0,60  
Avícola Ponedores 0,01  
Avícola Broilers 0,005  
Avícola Titots 0,03  
Avícola Ànecs 0,02  
Avícola Guatlles 0,005  
Avícola Faisans 0,01  
Avícola Pintades 0,02  
Cunícola Reproductors 0,01  
Cunícola Engreixament 0,005  
Porcí Bacones en cicle tancat 0,96  
Porcí Bacones en explotació  
 de producció de garrins 0,25  
Porcí Engreixament 0,12  
Porcí Transició de garrins 0,02  
Estruços Reproductors 0,20  
Estruços Engreixament 0,12  
Apicultura Rusc 0,15